ગુજરાતમાં ઉપદ્રવ શમાવી અકબર આગ્રા સિધાવ્યો, પણ અહી મજબૂત સુબો અઝીઝ કોકાને મૂકતો ગયો હતો. બીજી તરફ ગુજરાતનો સુલતાન મુઝફ્ફરશાહ મુઘલોના ખોફથી બચવા સતત ભાગતો ફરતો હતો, પરંતુ મુઘલોના ડરને કારણે ગુજરાતમાં તો કોઈ તેને સંઘરવા કે આશરો આપવા તૈયાર ન હતું. આખરે સૌરાષ્ટ્રમાં નવાનગરના રાજા જામ છત્રચાલે ક્ષાત્રધર્મનું પાલન કરતાં શરણે આવેલાનું રક્ષણ કરવાનો ધર્મ અદા કર્યો. નવાનગર-જામનગરનું રાજ્ય સૌરાષ્ટ્રનું મોટું રાજ્ય હતું. અહીંના જામ શાસકો પશ્રમના પાદશાહ તરીકે ઓળખાતા હતા. અમદાવાદથી ભાગેલા મુઝફ્ફર ખાને નવાનગરના જામ, જુનાગઢના નવાબનો પુત્ર દૌલત ખાન, કાઠી લોધો ખુમાણ અને કચ્છના રાવ સાથે મળી મુઘલો સામે વિશાળ મોરચો રચ્યો હતો. જે મુઘલ સુબા અઝીઝ કોકા માટે એક પડકાર હતો.